ཆོས་སྐྱོང་དགྱེས་ཤིང་བྱིན་འབེབས་པ་རོལ་མོ་
རྣམས་ཀྱི་ཁུངས་དང་རྒྱུ་མཚན།
མཛད་བ་བོ། ཀརྨ་མཁས་མཆོག་གཞན་ཕན་དབང་བོའི་སྡེ།
༄༅། །ཆོས་སྐྱོང་དགྱེས་ཤིང་བྱིན་འབེབས་པ་རོལ་མོ་རྣམས་ཀྱི་ཁུངས་དང་རྒྱུ་
མཚན་ནི།
སུམ་ཅུ་རྩ་གསུམ་ལ་སོགས་པ་ལྷའི་གནས་རྣམས་དང༌། འཕགས་ཡུལ་
དང་མ་ཧཱ་ཙི་ན་ལ་སོགས་པ་མིའི་ཡུལ་རྣམས་སུ་ཡང་རོལ་མོའི་རིགས་དུ་མ་དར་བ་
ཡིན་ལ། དེ་དག་ཀྱང་གཙོ་བོ་སིལ་སྙན་ཡན་ལག་ལྔ་ལྡན་ཞེས་པ། མདོ་དྲན་པ་ཉེར་
གཞག་ནས། སུམ་ཅུ་རྩ་གསུམ་གྱི་བཀོད་པ་གསུངས་པའི་སྐབས་ལས། སིལ་སྙན་
ཡན་ལག་ལྔ་དང་ལྡན་པ་ནི་འདི་ལྟ་སྟེ། པི་ཝང་དང་། རྔ་དང་། སིལ་ཁྲོལ་དང༌།
གླིང་བུ་དང༌། གླུ་སྟེ། ཞེས་པ་གསུངས་པ། རོལ་མོའི་བསྟན་བཅོས་རྣམས་སུ། པི་
ཝང་སོགས་རྒྱུད་ལས་བྱུང་བ། རྔ་སོགས་སྐྱེས་བུའི་རྩོལ་བ་ལས་བྱུང་བ། སིལ་
ཁྲོལ་ཏེ་སིལ་སྙན་ཡིན་ལ་འདི་ནི་འདབ་མ་ལས་བྱུང་བ། གླིང་བུ་སོགས་སྦུབས་
ལས་བྱུང་བ། གླུ་དང་བསྟོད་དབྱངས་སོགས་སྐྱེས་བུའི་ངག་ལས་བྱུང་བ་སྟེ་ལྔ་ཡིན་
ལ། རོལ་མོ་གཞན་རྣམས་འདི་དག་ལས་འཕྲོས་པའི་ཡན་ལག་ལྟ་བུ་ཡིན། འདི་
རྣམས་སྔོན་སྟོན་པ་འཁོར་བཅས་ལ་བརྒྱ་བྱིན་དང་དྲི་ཟའི་རྒྱལ་པོ་ལ་སོགས་པ་ལྷ་
དང་ཀླུ་དང་དྲི་ཟ་སོགས་མང་པོས་རོལ་མོ་སྣ་ཚོགས་ཀྱིས་མཆོད་ཚུལ་མདོ
རྣམས་སུ་རྒྱས་པར་འབྱུང་ལ། དེ་ལྟར་དུ་དཀོན་མཆོག་མཆོད་པའི་རྫས་ཡིན་པར་
ཡང་། འཕགས་པ་བཟང་པོ་སྤྱོད་པ་ལས། སིལ་སྙན་རྣམས་དང་ཞེས་གསུངས་
པས་བསྟན། དེ་ཡང༌། རྒྱ་གར་འཕགས་ཡུལ་དུ་ཕྱི་ལྟར་དུ་འདུལ་བའི་སྡེ་སྣོད་དར་

292 ཆོས་སྐྱོང་དགྱེས་ཤིང་བྱིན་འབེབས།
བས། གླུ་གར་དང་རོལ་མོ་རྣམས་བག་མེད་རྒྱགས་པའི་སྤྱོད་པ་ཡིན་པས་ན། རབ་
བྱུང་རྣམས་རོལ་མོ་མི་མཛད། ཁྱིམ་པ་རྣམས་ནི་རྒྱ་ཡུལ་ལོངས་སྤྱོད་ཆེ། རིན་པོ་
ཆེའི་འབྱུང་ཁུངས་བཟང་བས་རྩེ་དགའི་ཕྱིར་རོལ་མོ་མང་དུ་བྱེད་པ་ཡོད།
བོད་
འདིར་གསང་སྔགས་དར་བས་རབ་བྱུང་ཕལ་ཆེར་རོལ་མོ་ལ་གཙོ་བོར་མཛད།
ཁྱིམ་
པ་ཕལ་ཆེར་ལོངས་སྤྱོད་ཆུང༌། ཚོང་དང་ཞིང་ལས་སོགས་ཀྱིས་མནར་བས་རྒྱལ་
པོའི་ཕོ་བྲང་རྣམས་སུ་པི་ཝང་གི་རིགས་འགའ་ཤས་ཙམ་དང་དམག་གི་དུས་དང་
བྱིས་པའི་རྩེ་མོ་ལ་གླིང་བུ་ཕྲན་ཚེགས་ཙམ་ལས། གཞན་རོལ་མོ་ཆེར་མི་དར་རོ། །
སྐབས་དོན་འདིར་ནི་དཔལ་མགོན་པོ་ལྕམ་དྲལ་གྱི་མཉེས་བྱེད་ཡིན་པས་
དེའི་ཚུལ་ཅུང་ཟད་བརྗོད་ན། པི་ཝང་ལ་ནི། རྒྱུད་མངས་སོགས་རིགས་འགའ་
ཤས་ཡོད་པ་འདྲ་ལ། ལྷའི་དབང་པོ་བརྒྱ་བྱིན་དང༌། རྒྱལ་ཆེན་ཡུལ་འཁོར་སྲུང༌།
དྲི་ཟའི་རྒྱལ་པོ་ཟུར་ཕུད་ལྔ་པ་སོགས་ཀྱི་ཕྱག་མཚན། གསང་སྔགས་ཀྱི་ལྷ་ལ།
དུས་འཁོར་གྱི་ལྷ་མོ་ནུས་མ་སེར་མོ་འབར་མའི་ཕྱག་མཚན་ལ། རྒྱུད་མངས་དང་
བདེ་མཆོག་གི་ལྷ་མོ་རིག་མ་བཅུ་དྲུག་གི་ཐོག་མའི་ཕྱག་མཚན། གསང་འདུས་སྒྲ་
རྡོ་རྗེ་མའི་ཕྱག་མཚན་ལ་ཡོད་པ་སོགས་མང་ན་ཡང་། དེང་སང་གསང་སྔགས་ཀྱི་
ཆོ་གའི་རོལ་མོ་ལ་པི་ཝང་མཛད་པའི་སྲོལ་མི་འདུག རྔ་ནི་ལྷའི་ཡུལ་ན། ལྷའི་རྔ་
བོ་ཆེ་ཞེས་དམ་པའི་ཆོས་ཀྱི་སྒྲ་འབྱུང་བ་ཞིག་ཡོད་ལ། གཞན་ཡང་ལྷའི་ཡུལ་ན།
རྔ་མུནྟ་དང༌། རྔ་བྷི་རི་དང༌། རྔ་མྲྀ་ཏཾ་གི་དང༌། རྔ་མུ་རཉྫ་དང༌། རྔ་པ་ཊ་ཧ་སོགས་
རྔའི་བྱེ་བྲག་མང་དུ་ཡོད་པ་རྒྱུད་སྡེ་འོག་མ་དང་མདོ་སྡེ་རྣམས་སུ་བཤད། དེ་དག་
ལས་མྲྀ་ཏཾ་ག་ནི། རྔ་ཟླུམ་ཞེས་དེང་སང་རྐེད་པ་ལ་འདོགས་པའམ་ཁྲིའི་སྟེང་དུ་
བཞག་ནས་བསྐུལ་བ་འདི་ཡིན་ལ། མུརྫ་ནི་རྫ་རྔ་སྟེ། རྒྱ་གར་དུ་ཟངས་སོགས་ལ་
བཟོས་པའི་རྔ་ཟླུམ་ཁ་གྱེན་བསྟན་ལག་པའི་ཐལ་མོས་བརྡུང་བ་ཞིག་ཡོད་པར་

རོལ་མོ་རྣམས་ཀྱི་ཁུངས་དང་རྒྱུ་མཚན། 293
གྲགས། དུས་འཁོར་གྱི་ནུས་མ་སེར་མོ་འབར་མའི་ཕྱག་མཚན་ལ་རྔ་ཡོད་པ་དང༌།
མཆོད་པའི་ལྷ་མོ་རོལ་སྒྲ་མའི་ཕྱག་མཚན་རྔ་པ་ཊ་ཧ་དང༌། བདེ་མཆོག་གི་ལྷ་མོ་
རིག་མ་བཅུ་དྲུག་གི་ལྷ་མོ་གཉིས་ཀྱི་ཕྱག་མཚན་ལ་རྔ་ཟླུམ་དང་རྫ་རྔ་ཡོད་དོ། །
རྔ་ཡུ་བ་ཅན་ནི་སྔགས་རྙིང་མའི་ལོ་རྒྱུས་འགའ་ཞིག་ལས། དཔལ་ཧེ་རུ་ཀས་
རུ་ཏྲ་བསྒྲལ་བའི་ཟོམ་ཁོག་ལ་ཁོ་རང་གི་པགས་པ་བཀབ། རྐང་པའི་རུས་པས་ཡུ་
བ། ལག་པའི་རུས་པ་ལ་སྙིང་ཤུན་རྫས་ཀྱིས་བརྒྱངས་པས་བརྡུང་ཡབ་བྱས། དེ་
ལས་རྔ་བྱུང་ཞིང་དེ་ཉིད་རུ་ཏྲ་བསྒྲལ་བའི་རྫས་ལས་བྱུང་བས་ན། དཔལ་ཧེ་རུ་ཀ་
འཁོར་བཅས་མཉེས་པའི་རོལ་མོ་གཞན་ལས་ཁྱད་པར་དུ་འཕགས་པར་བཤད་ལ།
བསྐུལ་བའི་དུས་རྔ་ཤེས་རབ་ཡུམ། བརྡུང་ཡབ་ཡབ་ཧེ་རུ་ཀ ཡབ་ཡུམ་ཟུང་
འཇུག་ལས་བདེ་སྟོང་གཉིས་མེད་ཀྱི་རང་སྒྲ་སྒྲོག་པ་བསམ་པར་བཤད། རྔ་ཤིང་
ལ་བཟོ་བ་སོགས་ལ་འབྲུག་ལྟར་སྒྲ་ཆེ་ཞིང་ལྡིར་བའི་རྟེན་འབྲེལ་ལ་དགོངས་ནས་
པགས་པའི་རྫས་ལ་འབྲུག་རུས་གཏོང་བ་དང༌། ཟོམ་ཁོག་གི་རི་མོར་འབྲུག་གི་
གཟུགས་བརྙན་བྲི་བ་སོགས་སློབ་དཔོན་པདྨས་གསུངས་པར་གྲགས། རྔ་ཡུ་བ་
ཅན་ནི་བོད་དུ་ཐོག་མར་བོན་ལ་བྱུང་བ་འདྲའོ། །
དེ་ལས་རྗེ་ཆུང་དུ་གྲགས་པ་ཌ་མ་རུ། བོད་སྐད་ཅང་ཏེའུར་གྲགས་པ་དཔལ་
དུས་ཀྱི་འཁོར་ལོ་དང་བདེ་མཆོག་ལ་སོགས་པའི་གསང་སྔགས་ཀྱི་ལྷ་གཙོ་འཁོར་
གྱི་ཕྱག་མཚན་ལ་ཡོད་པ་ཤིན་ཏུ་མང་ཞིང་དཔའ་བོ་མཁའ་འགྲོ་གྲུབ་པའི་རྣལ་
འབྱོར་ཕོ་མོ་རྣམས་ཀྱི་ཕྱག་མཚན་རོལ་མོ་བླ་མེད་ཀྱི་རྒྱུད་སྔགས་གསར་རྙིང་
ཐམས་ཅད་ནས་བཤད། སེང་ལྡེང་སོགས་ཤིང་ལས་བཟོས་པ་དང༌། དྲྭ་བ་ཅན་དང
་ཐོད་པ་ལས་བྱས་པ་ལ་ཐོད་པའི་རྔ་ཆུང་དུ་གྲགས། རྙིང་མའི་ཧེ་རུ་ཀ༌མང༌པོའི་
ཕྱག་མཚན་ལ་རྔ་ཡུ་བ་ཅན་ཡོད་པ་བྲིས་སྐུ་འགར་ཡོང་འདུག་པ་མངོན་རྟོགས་སུ་

294 ཆོས་སྐྱོང་དགྱེས་ཤིང་བྱིན་འབེབས།
རྔེ་ཆུང་ཞེས་ཡོད་པས་ཌ་མ་རུ་ཡིན་གསུང་ལ། རུ་ཏྲ་བསྒྲལ་བ་ལས་རྔ་བྱུང་བ་ལྟར་
ན། རྔ་ཡུ་བ་ཅན་རང་འདྲ་ལ་གང་ལྟར་དཔྱད་དོ། །ཁྱད་པར་ཐོད་པའི་ཌ་མ་རུ་ནི་
དུར་ཁྲོད་ཀྱི་རྫས་ལས་བྱུང་བས་ན། ཆོས་སྐྱོང་མཉེས་བྱེད་མཆོག་ཏུ་གྱུར་པའོ། །
འཁར་རྔར་གྲགས་པ་ནི། རྒྱ་ཡུལ་དུ་རིན་པོ་ཆེ་སྣ་ཚོགས་བསྲེས་པ་ལ་འཁར་
བར་གྲགས་ལ། དེ་ལས་བཟོས་པས་ན་འཁར་རྔར་གྲགས། དུས་འཁོར་ནས་ལྷ་མོ་
ནུས་མ་སེར་མོ་འབར་མའི་ཕྱག་མཚན་ལ་ཡོད་ཅིང༌། འཇིག་རྟེན་གདགས་པར་ལྷ་
ཡུལ་ན་ཡང་ཡོད་པར་བཤད། དེང་སང་ནི་རྒྱ་ཧོར་གྱི་ཡུལ་ནས་བྱུང་བ་བཟང་ཞིང་
མང་ངོ༌། །
མདོ་སྡེ་དྲན་ཉེར། སིལ་ཁྲོལ་ཞེས་གསུངས་པ་སིལ་སྙན་ཡིན་ལ། ལྷ་རྣམས་
ཀྱི་རོལ་མོ་ཡིན་པ་དང༌། དཀོན་མཆོག་མཆོད་པའི་རྫས་ཡིན་པ་ནི་གོང་དུ་བཤད་
ལ། གསང་སྔགས་ཀྱི་ལྷའི་ཕྱག་མཚན་ལ་འདུག་པ་ནི་སྔོན་ཆད་མ་མཐོང༌། དེ་
ལས་སྒྲུབ་ཆལ་དུ་གྲགས་པ་ནི། བོད་དུ་བླ་མ་རྣམས་ཀྱི་ཐུགས་རབ་ཀྱིས་སིལ་སྙན་
ལ་བཅོས་སྐྱོར་མཛད་ནས་སྒྲ་མཐུག་ཅིང་སྦོམ་དུ་བཏང༌། ཕྱིས་ས་སྐྱའི་བླ་མ་
འཕགས་པ་སོགས་ཀྱི་དུས་རྒྱ་ཧོར་ནས་ཤིན་ཏུ་བཟང་བ་མང་པོ་ཐོན་ནོ། །
དེ་ལས་རྒྱ་གར་དུ་གྲུབ་ཆེན་རྣམས་ཀྱི་ཕྱག་མཚན་རོལ་མོ་བོད་དུ་ཡང་ཤིན་
ཏུ་དར་བ་ཏིང་ཏིང་ཤག་ཏུ་གྲགས་པ་ཆུང་ངུ་འདི་དང༌། འདི་ལས་ཆེ་ཙམ་ཕེག་རྡོབ་
ཏུ་གྲགས་པ་བལ་ཡུལ་ན་དར་བ་འདི་གཉིས་ཀྱང་སིལ་སྙན་ཆུང་ངུ་བཟོས་པ་ཡིན་
ལ། ཏིང་ཤག་བདེ་མཆོག་མཁའ་འགྲོ་རྒྱ་མཚོར་རྡོ་རྗེ་གླུ་མའི་ཕྱག་མཚན་ལ་ཡོད་
པར་གྲགས་སོ། །
ཡང་གསང་སྔགས་ཀྱི་དམ་རྫས་ཀུན་གྱི་གཙོ་བོ་རྡོ་རྗེ་དྲིལ་བུའི་རྣམ་བཤད་ནི་
སྔོན་གྱི་མཁས་པ་རྣམས་ཀྱིས་མཛད་པ་མང་ཞིང་གྲགས་ཆེ་བས་འདིར་མ་བཀོད།

རོལ་མོ་རྣམས་ཀྱི་ཁུངས་དང་རྒྱུ་མཚན། 295
ཡང་བོན་རྣམས་ལ་དར་བའི་གཤང་དུ་གྲགས་པ་ནི། ཁོང་རང་རྣམས་ཐོག་མ་ནས་
ཁོང་རང་ཚོའི་ལྷའི་ཕྱག་མཚན་ལ་ཡོད་ཟེར་ལ་གསུང་རྒྱུན་ལས་སློབ་དཔོན་པདྨ་
དང་ཆོས་རྒྱལ་ཁྲི་སྲོང་མཆོད་ཡོན་གྱི་དུས་བོན་ལོག་ཆོས་ཡིན་གསུང་བསྣུབས།
རྒྱལ་པོའི་སྐུ་རིམ་གྱི་སྐུ་གླུད་གཏོང་མཁན་འགའ་ཤས་བཞག་པར་ནང་པ་སངས་
རྒྱས་པའི་གསང་སྔགས་དང་འདྲ་འདྲ་མིན་པས་སིལ་སྙན་ཕྱེད་དཀྲོལ་ཞིག ཅེས་
གཤང་དང༌། རྔ་ཡང་ལོགས་གཅིག་ལས་མི་ཐོབ་གསུངས་ནས་ཡ་གཅིག་ལ་
པགས་པ་མེད་པ་བཀས་བཅད་པར་གྲགས་ལ། དེང་སང་ཡང་མོན་མཚམས་ན་
བོན་པོ་རྣམས་ཀྱི་རྔ་ལ་པགས་པ་ཡ་གཅིག་མེད་པ་ཡོད་སྐད་དོ། །
གླིང་བུ་ནི་སྦུབ་ལས་བྱུང་བའི་སྒྲ་ཡིན་ལ། འདི་ལ་ཡང་། སྲོག་ཆགས་ཀྱི་
ལུས་ལས་བྱུང་བ་དང༌། རིན་པོ་ཆེ་སོགས་ལས་བཟོས་པའི་རིགས་ཡོད་པ་ལས།
སྲོག་ཆགས་ཀྱི་ལུས་ལས་བྱུང་བ་ནི་དུང་དཀར་ཏེ། འདི་བཅོམ་ལྡན་འདས་དུས་ཀྱི་
འཁོར་ལོ་གཙོ་འཁོར་གྱི་ཕྱག་མཚན་ལ་ཡོད་པ་སོགས་གསང་སྔགས་ཀྱི་ལྷའི་ཕྱག་
མཚན་ལ་ཡོད་པ་མང་ཞིང༌། སྔོན་སྟོན་པ་དགའ་ལྡན་ནས་འཕོ་དུས་དུང་དཀར་
བུས་པས་རོལ་མོ་གཞན་རྣམས་ཟིལ་གྱིས་མནན་པས་ན། རོལ་མོའི་མཆོག་ཏུ་
གྲགས། སྟོན་པ་མ་ག་དྷར་སངས་རྒྱས་པའི་དུས་ལྷའི་དབང་པོ་བརྒྱ་བྱིན་གྱིས་
ཕུལ་ལ། དགེ་འདུན་འདུ་བའི་བརྡར་འབུད་པ་འདུལ་བ་ལུང་ལས་ཀྱང་གསུངས།
ཁྱད་པར་གཡས་འཁྱིལ་ནི་དུང་རང་གི་སྐྱེ་བ་ལྔ་བརྒྱུད་མར་སོང་བ་ནོར་བུའི་
རིགས་ཡིན་པས་མཆོག་ཏུ་བཟང་ལ། བཀྲ་ཤིས་པའི་རྟགས་བརྒྱད་དང་རྫས་
བརྒྱད་གཉིས་ཀའི་ཟླར་ཡོད་དོ། །
ཡང་མིའི་རྐང་ལས་བྱུང་བའི་གླིང་བུ་ནི། དུར་ཁྲོད་ཀྱི་རྫས་ལས་བྱུང་བའི་
རོལ་མོ་ཆོས་སྐྱོང་དྲེགས་བྱེད་རྣམས་ཀྱི་མཉེས་བྱེད་ཡིན་ལ། འདི་ལ་ནང་གསེས་

296 ཆོས་སྐྱོང་དགྱེས་ཤིང་བྱིན་འབེབས།
དབྱེ་ན་སྐྱེས་དར་མ་གྲིར་ཤི་བའི་རྐང་ལ་རྐང་གི་དུང་དང༌། བུད་མེད་དར་གཞོན་
གྲིར་ཤི་བའི༌རྐང༌ལ༌རྐང༌གི་གླིང་བུ་ཞེས་པའི་མིང་འདོགས་སོ་སོར་སྔགས་རྙིང་
མར་བཤད་དོ། །ཡང་རྒྱ་གར་འཕགས་ཡུལ་དུ་གྲུབ་ཆེན་རྣམས་ཀྱིས་ཀྲྀཥྞ་ས་རའི་
རྭ་དུང་འབུད་པ་ཡང་མཛད།
རིན་པོ་ཆེ་སོགས་ལ་བཟོས་པ་ནི། རིན་པོ་ཆེ་ཤིང་སོགས་ལ་གླིང་བུའི་
རིགས་དུ་མ་བཟོས་པ། དུས་འཁོར་གྱི་ནུས་མ་སེར་མོ་འབར་མ་དང༌། བདེ་མཆོག་
གི་རིག་མ་བཅུ་དྲུག་གི་ལྷ་མོ་གླིང་བུ་མ་སོགས་ཀྱི་ཕྱག་མཚན་ལ་ཡོད་ལ། རྒྱ་བལ་
ནས་བྱུང་བའི་《རྒྱ་གླིང་དུ་གྲགས་པ་ནི་ཤིན་ཏུ་སྙན་ཅིང་ལེགས། རག་དུང་དུ་གྲགས་
པ་ཤིན་ཏུ་རིང་ཞིང་སྒྲ་སྦོམ་པ་རྔམ་ཞིང་བརྗིད་པ་འདི་ནི་ཇོ་བོའི་ལམ་ཡིག་ཏུ། ཇོ་
བོ་བོད་ལ་སྤྱན་དྲངས་དུས་མངའ་རིས་ལྷ་བཙུན་གྱིས་ཐུགས་རབ་ལས་བཟོས་
པས། ལོ་པཎ་སྤྱན་འདྲེན་གྱི་དྲུང་དུ་གྲགས་ཞེས་ལམ་ཡིག་ཏུ་འབྱུང་ནའང་དེ་གོང་
བོད་ན་མེད་པ་ལ་དགོངས་ལ། གཞན་རྒྱ་གར་སོགས་སུ་མེད་པ་ནི་མིན་ཏེ། དུས་
འཁོར་ནས་ནུས་མ་སེར་མོ་འབར་མའི་ཕྱག་མཚན་དང༌། བདེ་མཆོག་མཁའ་འགྲོ་
རྒྱ་མཚོ་གཙོ་བོའི་ཕྱག་མཚན་ལ་ཡོད་པས་ན་རྒྱ་གར་སོགས་སུ་ཡོད་པ་འདྲའོ། །
འདི་སྒྲ་གཞན་ལས་སྦོམ་ཞིང་རྔམ་པས་ཐུགས་དམ་དྲག་ཏུ་བསྐུལ་བ་གཏོར་འཕེན་
མངའ་གསོལ་སོགས་ལ་ཤིན་ཏུ་ལེགས་ཤིང་འཐད་པ་འདུག་གོ །གཞན་ཡང་འདི་
ལ་བཟོ་བཅོས་བྱས་པའི་རག་དུང་གི་རིགས་མི་འདྲ་བ་འགའ་ཤས་ཡོད་དོ། །
དེ་ལྟར་རོལ་མོ་རྣམས་ཀྱི་རྒྱུ་མཚན་བཤད་ནས། སྐབས་དོན་ཆོས་སྐྱོང་མ་
མགོན་རྣམས་ཀྱི་མཉེས་བྱེད་ཡིན་པ་ནི། མགོན་པོ་འདི་ཉིད་ཀྱི་རྒྱུད་དུར་ཁྲོད་ནག་
པོ་ལས། གསུང་གི་རྟེན་ནི་རྔ་དང་ཌ་མ་རུ་དང་དུང་ཆེན་དང་ཏིང་ཏིང་ཤག །ཅེས་
མགོན་པོའི་གསུང་གི་རྟེན་དུ་བཤད། གཞན་ཡང༌། ཕྱག་བཞི་པའི་རྒྱུད་དྲག་པོ་

རོལ་མོ་རྣམས་ཀྱི་ཁུངས་དང་རྒྱུ་མཚན། 297
མཚོན་ཆ་བསྣོལ་བ་ལས།
རྔ་གླིང་དུང་གི་སྒྲས་བསྐུལ་ནས། །
ཞེས་སྤྱན་འདྲེན་པ་དང་བསྐུལ་བའི་རྫས་སུ་བཤད། དཔལ་ལྷ་མོའི་རྒྱུད་མེ་ལྕེ་
འབར་མར། རྔའི་སྒྲ་ཧཱུཾ་དང་ཕཊ་སོགས་ཀྱི་སྔགས་དང་བསྟུན་པའི་དགུ་དང་བདུན་
སོགས་ཀྱི་གྲངས་དང་བཅས་པ་གསུངས། མདོར་ན་དཔལ་མགོན་པོ་དང་ལྷ་མོའི་
རྒྱུད་རྣམས་སུ་ཆོས་སྐྱོང་མཆོད་པའི་རྫས་ཁྱད་པར་ཅན་དུ་གསུངས། སིལ་སྙན་
ཡན་ལག་ལྔ་བའི་གླུ་ནི། ངག་གི་འགྱུར་བ་ལས་བྱུང་བའི་འདོད་ཁམས་ཀྱི་ལྷ་དང་
མིའི་གནས་སུ་རྩེད་འཇོའི་གཙོ་བོར་བྱེད། དེ་ཡང༌། རབ་ཏུ་བྱུང་བ་རྣམས་མ་ཚད།
བསྙེན་གནས་ཡན་ལག་བརྒྱད་པ་ཡན་ལ་སྤང་བྱར་གསུངས་ཀྱང་། ཡང་གསོ་སྦྱོང
དང་དགག་དབྱེ་སོགས་ཀྱི་སྐབས་མདོ་དབྱངས་འཐེན་པའི་ཕྱག་ལེན་འདུལ་འཛིན
རྣམས་ལ་སྔར་ནས་དར། དབྱངས་ཀྱང་མིང་འདོགས་ཀྱི་ཁྱད་པར་ཙམ་ལས་གླུའི
རིགས་སུ་གཏོགས་པ་ནི་ཡིན། སྔགས་ལ་ཡོ་ག་ནས་གླུ་དབྱངས་དང་གར་སོགས་
རྒྱས་པར་ཡོད་ལ། ཁྱད་པར་བླ་མེད་རྣལ་འབྱོར་མའི་རྒྱུད་རྣམས་སུ་ཚོགས་ཀྱི
འཁོར་ལོའི་སྐབས་དང་བརྟུལ་ཞུགས་ཀྱི་སྤྱོད་པའི་སྐབས་སོགས་རྡོ་རྗེའི་གླུ་དྲུག་
འགྱུར་དུ་བླངས་པ་ཞེས་སོགས་གསུངས་ལ། འདི་ལ་བརྟེན་ནས་རྒྱ་བོད་ཀྱི་གྲུབ་
ཆེན་རྣམས་ཀྱིས་ཉམས་རྟོགས་བོགས་འདོན་དང་སྐྱོ་ཤས་ངེས་འབྱུང་བསྐུལ་བའི་
རྡོ་རྗེའི་མགུར་མཐའ་ཡས། སྐབས་དོན་ཆོས་སྐྱོང་མ་མགོན་སོགས་དྲེགས་བྱེད་
རྣམས་ལ། ལས་ལ་རྒྱུ་བའི་སྐབས་ཤུགས་གླུ་ཞེས་ཡོད་དེ། བསྐུལ་དུ་འབོད་པའི་
ཤུགས་གླུ་ཙེ་རེ་རེ། །ཞེས་དང༌། དཔལ་ཆེན་ཀརྨ་པཀྵིས།

298 ཆོས་སྐྱོང་དགྱེས་ཤིང་བྱིན་འབེབས།
དཔལ་གྱི་འཁོར་ཚོགས་རྒྱ་མཚོ་རྣམས། །
དུར་ཁྲོད་འགྲིམ་ཞིང་ཤུགས་གླུ་ལེན། །
ཞེས་གསུངས་ལ། སྔོན་གྱི་བླ་མ་རྣམས་ཀྱིས་ཆོས་སྐྱོང་གི་ཤུགས་གླུ་དངོས་སུ་
གསན་པ་ལ་བརྟེན་ནས། སྤྱན་འདྲེན། མཆོད་བསྟོད། ཐུགས་དམ་བསྐང་བ།
བསྐུལ་སོགས་དབྱངས་ཀྱི་རིགས་མང་དུ་མཛད་པ་དེང་སང་ཀུན་ལ་གྲགས་ཤིང༌།
འདི་རྣམས་ཆོས་སྐྱོང་ཞི་དྲག་རང་རང་གི་སྐུའི་རྣམ་འགྱུར་དང་མཐུན་པའི་དལ་བྲེལ་
སྙན་འབོལ། བརྗིད་གཏུམ་སོགས་ཀྱི་རྣམ་འགྱུར་ཡོད་པ་རྣམས། སྐད་ཀྱི་གདངས་
སྙན་ཞིང་འབོལ་ལ། འགྲིག་པ་རྣམ་འགྱུར་ཐོན་པ་བྱུང་ན། ཆོས་སྐྱོང་རྣམས་ཤིན་ཏུ་
མཉེས་པར་སྔོན་གྱི་བླ་མ་རྣམས་ཀྱིས་ཞལ་གཟིགས་ཚུལ་སོགས་ལས་